**Hvordan laver man tekstanalyse i religion?**

**Tekstanalysemodel (fremgangsmetode)**

Når du behandler en tekst, skal du ikke nødvendigvis gå slavisk frem efter et nøje fastlagt skema (du har begrænset tid), men her er en skabelon til brug for at sikre, at du kommer ind på væsentlige elementer i en tekstgennemgang. Det er naturligvis ikke lige relevant at besvare alle spørgsmålene i forbindelse med alle tekster, men **de fire overordnede punkter skal indgå**. Her kan du vise dit overblik, ved at vise hvilke spørgsmål, der er relevante at få besvaret.

Ud fra dit arbejde skal du **strukturere** dit arbejde og din præsentation; du kan bruge overskrifterne nedenfor til at skabe struktur og rækkefølge. Til selve eksamen er det en god ide at **fremlægge sin disposition** (fortælle hvad man har tænkt sig at komme ind på).

**1. Præsentation af teksten**

- Teksttype Virkningshistorisk tekst eller klassisk tekst (kanontekst/helligtekst - eksempelvis bibeltekst eller korantekst), myte (kan være en del af en kanontekst), ritualbeskrivelse, avisartikel, debatindlæg, personlig beretning, interview, uddrag fra bog el. andet

- Hvem er forfatteren (hvis der er en)? Er der tale om en indefra/udefra beskrivelse? (og hvordan kan du se det?)

- Hvem er modtageren? Religionens eller livsanskuelsens tilhængere, bestemte fløje inden for religionen eller livsanskuelsen, religionens eller livsanskuelsens modstandere eller alle mennesker?

**2. Tekstreferat**

- Giv et kort referat af teksten (inddel gerne i afsnit) - det skal være kort, da I ikke får point for 'blot' at kunne genfortælle det, der står i teksten.

- Præsentér kort tekstens overordnede emne, samt en præsentation af evt. personer, der optræder i teksten.

- Findes der centrale religiøse ord i teksten (karma, Gud, Koran, osv.)?

**3. Analyse/tolkning**

- Her går du i dybden med teksten - hvad er tekstens (hoved)budskab og hvad vil teksten fortælle?

- Gå i dybden med udvalgte temaer/problemstillinger og kommentér/analysér dem nærmere - eksempelvis frelse, synd, gudsopfattelse, dommedag, forholdet ml. gud og menneske, etik, m.m. Inddrag (hvor det er relevant) religionsfaglige begreber (myte, ritual, maksimalisme/minimalisme, sekularisering, Axis Mundi m.m.)

* Hvordan beskriver teksten sit eventuelle kernebegreb, problemstilling etc. - vær **tekstnær** (dvs. find gode citater i teksten).

- Fremdrag undervejs i gennemgangen de typiske træk for den pågældende religion – herved udviser du viden fra øvrigt bearbejdet tekstmateriale og baggrundsstof i faget.

* Sæt kernebegrebet, budskabet, problemstillingen eller hvad der nu er tekstens fokus i **relation til religionen som helhed**; hvorfor er dette begreb/budskab/problemstilling relevant i denne religions sammenhæng?

**4. Perspektivering:**

- Her sætter du teksten ind i en større sammenhæng. Prøv at tænke på tværs (komparativt).

- Tænk på, at vi gennem året har set på forskellige emner, hvor det vil være oplagt at tænke på samme emne indenfor andre religioner. Det kan være frelse, guds status, etc. Vurdér også, om der er tale om samme tendens, eller om de adskiller sig radikalt fra hinanden.

Religionens rolle og plads i samfundet - begreber som maksimalisme/minimalisme og sekularisering kan inddrages.